b'\n_START_ARTICLE_\nMosambikin vaalit 1994\n_START_PARAGRAPH_\nMosambikin vaalit 1994 olivat Mosambikin ensimm\xc3\xa4iset vapaat vaalit. Ne j\xc3\xa4rjestettiin 27.-29. lokakuuta 1994. Samassa yhteydess\xc3\xa4 valittiin sek\xc3\xa4 presidentti ett\xc3\xa4 parlamentti. Frelimon Joaquim Chissano valittiin presidentiksi, ja parlamenttiin Frelimo sai 129 ja Renamo 112 paikkaa.\n_START_SECTION_\nSis\xc3\xa4llissota ja rauha\n_START_PARAGRAPH_\nMosambik oli itsen\xc3\xa4istymisen j\xc3\xa4lkeen ollut Frelimon hallitsema marxistinen yksipuoluevaltio. Renamon k\xc3\xa4ynnist\xc3\xa4m\xc3\xa4 sis\xc3\xa4llissota alkoi jo vuonna 1977. Vuoden 1990 aikana Frelimo ilmoitti suunnitelmistaan, joiden perusteella maa siirtyisi monipuoluej\xc3\xa4rjestelm\xc3\xa4\xc3\xa4n. Parlamentti hyv\xc3\xa4ksyi uuden perustuslain, joka sallisi monipuoluej\xc3\xa4rjestelm\xc3\xa4n k\xc3\xa4ytt\xc3\xb6\xc3\xb6noton marraskuussa 1990. Uusi perustuslaki astui voimaan marraskuun lopulla. Tammikuussa 1991 alkoi toimia useita puolueita, kun niiden perustaminen oli sallittu._NEWLINE_Frelimo ja Renamo eiv\xc3\xa4t saaneet viel\xc3\xa4 uuden perustuslain j\xc3\xa4lkeen rauhansopimusta aikaan. Kaksi vuotta kest\xc3\xa4neiden neuvottelujen j\xc3\xa4lkeen Mosambikin presidentti Joaquim Chissano ja Renamon johtaja Afonso Dhlakama tapasivat ensimm\xc3\xa4ist\xc3\xa4 kertaa elokuussa 1992. Rauhansopimus allekirjoitettiin lopulta Roomassa 4. lokakuuta ja se astui voimaan 15. lokakuuta. Rauhansopimus m\xc3\xa4\xc3\xa4r\xc3\xa4si molemmat kiistakumppanit laskemaan aseensa, uuden kansallisen armeijan perustamisen ja vapaiden vaalien j\xc3\xa4rjest\xc3\xa4misen. Aseiden piti laskea huhtikuun puoleenv\xc3\xa4liin menness\xc3\xa4 1993 ja vaalit tuli j\xc3\xa4rjest\xc3\xa4\xc3\xa4 saman vuoden lokakuussa.\n_START_SECTION_\nValmistautuminen vaaleihin\n_START_PARAGRAPH_\nAlkuper\xc3\xa4inen aikataulu osoittauti ep\xc3\xa4realistiseksi, ja YK:n rauhanturvaoperaatio Onumoz vaikutti alueella vasta huhtikuussa 1993. Sen aseellinen osasto oli t\xc3\xa4ydess\xc3\xa4 valmiudessaan vasta syyskuussa, 11 kuukautta rauhansopimuksen j\xc3\xa4lkeen. Rauhanprosessia hidasti Frelimon ja Renamon heikko keskin\xc3\xa4inen luottamus. Molemmat osapuolet suhtautuivat siksi hyvin varautuneesti aseiden laskemiseen. Renamo oli lis\xc3\xa4ksi vaatinut YK:lta lis\xc3\xa4\xc3\xa4 rauhanturvaajia, jotta ne voisivat korvata zimbabwelaiset ja malawilaiset sotilaat, joihin Renamo ei luottanut._NEWLINE_YK:n p\xc3\xa4\xc3\xa4sihteeri Boutros Boutros-Ghali vieraili Mosambikissa lokakuussa 1993, kun demilitarisoinnin ja vaalien j\xc3\xa4rjest\xc3\xa4miseksi oli tehty vasta hyvin v\xc3\xa4h\xc3\xa4n. Boutros-Ghali v\xc3\xa4l\xc3\xa4ytti mahdollisuutta, ett\xc3\xa4 YK:n joukot saattaisivat l\xc3\xa4hte\xc3\xa4 maasta ja lahjoituksista saatava tuki saattaisi loppua, jos rauhanprosessia ei saataisi eteenp\xc3\xa4in. Sek\xc3\xa4 Chissano ett\xc3\xa4 Dhlakama my\xc3\xb6ntyiv\xc3\xa4t pian kompromisseihin. Osapuolet sopivat, ett\xc3\xa4 viel\xc3\xa4 olemassa olevat sotilasjoukot demobilisoitaisiin toukokuuhun 1994 menness\xc3\xa4 ja vaalit j\xc3\xa4rjestett\xc3\xa4isiin saman vuoden lokakuussa._NEWLINE_Keskusvaalikomitea nimitettiin tammikuussa 1994, ja sen johtoon asetettiin sitoutumaton professori Braz\xc3\xa3o Mazula. Komitean 21 j\xc3\xa4senest\xc3\xa4 kymmenen oli Frelimon, seitsem\xc3\xa4n Renamon ja kolme muiden puolueiden asettamia. Vaaleja varten jouduttiin kouluttamaan 8\xc2\xa0000 ihmisen henkil\xc3\xb6kunta, mik\xc3\xa4 viiv\xc3\xa4stytti \xc3\xa4\xc3\xa4nest\xc3\xa4jien rekister\xc3\xb6itymisprosessia. Rekister\xc3\xb6ityminen alkoi kes\xc3\xa4kuun alussa hitaasti, mutta lopulta rekister\xc3\xb6itymisen sulkeuduttua 2. syyskuuta melkein 6,2 miljoonaa \xc3\xa4\xc3\xa4nest\xc3\xa4j\xc3\xa4\xc3\xa4 maan arviolta 7,9 miljoonsta \xc3\xa4\xc3\xa4nioikeutetusta oli rekister\xc3\xb6itynyt._NEWLINE_Maassa j\xc3\xa4rjestettiin my\xc3\xb6s laaja koulutuskampanja, jolla pyrittiin saamaan l\xc3\xa4hes lukutaidoton kansa vaaliuurnille. Pari tuhatta kouluttajaa kiersi maata ja kansalaiskasvatuskampanjan k\xc3\xa4yt\xc3\xb6ss\xc3\xa4 oli kaikki mediat. Vaaliopetus alkoi aivan perusteista, ja siin\xc3\xa4 kerrottiin kansalle, mitk\xc3\xa4 vaalit ovat, miksi kannattaa \xc3\xa4\xc3\xa4nest\xc3\xa4\xc3\xa4 ja kerrottiin vaalien voittajien sek\xc3\xa4 h\xc3\xa4vi\xc3\xa4jien velvollisuuksista. Kampanja oli onnistunut, sill\xc3\xa4 \xc3\xa4\xc3\xa4nestysprosentti nousi korkeaksi.'